Sajtótájékoztató 2013. október 4.

Sajtó háttéranyag

az FTSZV Kft telephelyén engedély nélkül történt olajos iszap elhelyezés ügyében

A városvezetés által a tudomásszerzést követően megtett azonnali intézkedések:

2013. szeptember 23-án bejelentés érkezett a Fővárosi Önkormányzathoz, amely szerint a Fővárosi Településtisztasági és Környezetvédelmi Kft. Ipacsfa utca 18. sz. alatti telephelyén, az úgynevezett Cséry-telepen engedély nélkül olajos iszap kerül elhelyezésre.

2013. szeptember 23-án Tarlós István főpolgármester soron kívüli vizsgálatot rendelt el, dr. György István főpolgármester-helyettes pedig igazoló jelentést kért a kft. ügyvezetőjétől a bejelentésben foglaltakkal kapcsolatban.

2013. szeptember 25-én az esti órákban megérkezett az ügyvezető „igazoló gyorsjelentése” a főpolgármester-helyetteshez, aki a jelentés tartalma alapján 2013. szeptember 26-án az ügyvezető azonnali hatályú felmentését javasolta a főpolgármesternek. A jelentésben foglaltak szerint az ügyvezető azonnal belső vizsgálatot rendelt el. A vizsgálat során munkavállalókat hallgattak meg, néhány munkavállalóval szemben munkajogi fegyelmi intézkedéseket indítottak. Ezen munkavállalói meghallgatásokból kiderült, hogy a kft. egyes alkalmazottai a jelentés szóhasználata szerint „megörökölt rossz gyakorlat folytatásaként” - engedély nélkül - az FTSZV Kft. kereskedelmi tevékenysége során átvett olajos iszap egy részét a tartálykocsiból a Cséry-dombok között lévő területen a földbe öntötték.

Tarlós István Főpolgármester a kft. ügyvezetőjét 2013. szeptember 26-án azonnali hatállyal felmentette.

Az FTSZV Kft.

A Fővárosi Településtisztasági és Környezetvédelmi Kft. tevékenysége alapvetően két szolgáltatásra terjed ki, az egyik a közszolgáltatás keretében végzett lakossági szennyvízszippantás, a másik a kereskedelmi tevékenység keretében végzett veszélyes hulladék begyűjtése, szállítása, kezelése. A vizsgálat szerint az engedély nélküli tevékenység ez utóbbi keretei közé tartozik, a lakossági közszolgáltatási tevékenység (szennyvízszippantás) nem érintett a szabálytalanságban.

A Cséry-telep

Budapest XVIII. kerületében található 54,5 ha nagyságú terület, amelynek nagy része 1893-tól az 1960-as évekig Budapest egyik legnagyobb hulladéklerakójaként működött, és ahová az 1960-as évekig teljesen ellenőrizetlenül, mindenfajta technológiai előírás nélkül, szabadon raktak le mintegy 3 millió m3 különböző kommunális, közterületi és ipari jellegű hulladékot, köztük ma már veszélyesnek minősített hulladékot is. A Cséry-telepen 1893-tól tulajdonképpen napjainkig folyamatosan különféle hulladékelhelyezési, illetve ártalmatlanítási tevékenység folyt.

Annak érdekében, hogy pontosan lássuk, mi történt az olajos iszapelhelyezés ügyében, több vizsgálat van folyamatban: belső vizsgálat, a Fővárosi Rendészeti Igazgatóság által végzett vizsgálat, a rendőrségi feljelentések alapján végzett és végzendő vizsgálatok, a Közép-Duna-Völgyi Környezetvédelmi Természetvédelmi és Vízügyi Felügyelőség által végzett vizsgálat.

Az FTSZV Kft. és jogelődjei a területen 1996 óta különböző engedélyek alapján veszélyes hulladékok kezelését végezték, köztük a jelenleg folyamatban lévő vizsgálat tárgyát képező, (EWC 13502 – 13507 – 13508 kódszámú) úgynevezett olajos iszapét is. A tevékenység végzésének határnapját a környezetvédelmi hatóság 2007. 10. 31. napjában jelölte meg.

A vizsgálat jelenlegi adatai szerint az FTSZV Kft. olajosiszap-kezelési tevékenysége három egymástól elkülöníthető időszakra bontható.

1. 2007. 10. 31-ig terjedő időszak: az FTSZV Kft. engedéllyel végezte az olajos iszap ártalmatlanítását olyképpen, hogy laborvizsgálatokat követően ülepítő medencében az olajos iszapot olajra, vízre és iszapra választotta szét. Szintén laborvizsgálat alapján a megtisztított vizet a csatornába engedhette, az olajat ártalmatlanítóba vagy újrahasznosítóba szállította, a leülepített iszapot szintén környezetvédelmi engedéllyel az Országos Találmányi Hivatal által 206864 lajstromszámon 1990. december 29-én Kovács László és dr. Gaál Judit nevén bejegyzett szabadalom alapján a Cséry-telep földjével keverve biológiai „degradációval” kármentesítette. (1. sz. melléklet)
2. A vizsgálat eddigi adatai szerint a 2007. 11. 01-től 2012. április 30-a közötti időszakban az FTSZV Kft. engedély nélkül, de a korábban engedélyezett technológia alkalmazásával tovább folytatta az EWC 13502 – 13507 – 13508 kódszámú ún. olajos iszap befogadását és ártalmatlanítását. Az engedély nélküli időszakban ártalmatlanításra beszállított anyagok mennyisége és a szállítók összetétele alapján az alábbi megállapítások tehetők:

a) A 2009-2010 évek gyorsvizsgálatát már részben sikerült elvégezni, a vizsgálat jelenlegi adatai szerint az úgynevezett szállítási jegyek alapján kiderül, hogy az FTSZV Kft. által begyűjtött teljes olajos iszap mennyiséget - ártalmatlanítási engedéllyel rendelkező partnernél történő elhelyezés helyett - a Cséry-telepre szállították, és ott helyezték el. Ugyanakkor jelentős mennyiséget szállítottak be külső vállalkozások is.

b) A 2011-2012-2013-as évek vizsgálata is folyik, ebből a jelenlegi információink szerint az állapítható meg, hogy az FTSZV Kft. az ország különböző területein összegyűjtött olajos iszapot szabályosan, akár mentesítési akkreditációval rendelkező átvevő helyekre szállította el, a vizsgálat jelenlegi adatai szerint csak a Budapestről begyűjtött mennyiséget szállították a Cséry-telepre.

Mit tett Szaniszló Sándor és Horváth Csaba?

A vizsgálat jelenlegi adatai szerint Horváth Csaba főpolgármester-helyettessége, illetőleg közgyűlési tagsága, valamint Szaniszló Sándor XVIII. kerületi alpolgármestersége és fővárosi közgyűlési tagsága idején, 2009-ben és 2010-ben az FTSZV Kft. akkori vezetése az ország területéről összegyűjtött olajos iszapot a kft. telephelyén, engedély nélkül a Cséry-dombok köze rakták le.

Mit tett Szaniszló Sándor fővárosi képviselő, aki jelenlegi a Fővárosi Közgyűlés Városfejlesztési és Környezetvédelmi Bizottságának elnöke?

Fotókat, filmet készített, a városvezetést elfelejtette értesíteni, és az általa vezetett környezetvédelmi szakterülettel is foglalkozó szakbizottságot sem hívta össze rendkívüli ülésre.

Hetekig tudtak róla, hogy valami nem stimmel, mégsem jelentették a városvezetés felé semmit.

Szaniszló Sándor szakbizottsági elnökként sem tett semmit abból, amit tennie kellett volna. Ehelyett politikai haszonszerzési és kampánycéllal riogatja lakosságot, miközben érdemben –önkormányzati bizottsági elnökként, lényegében önkormányzati képviselői esküjét jó eséllyel megszegve – semmit sem tett annak érdekében, hogy tisztán lásson és láttasson az ügyben.

Ahhoz, hogy a lakossági szennyvízszippantás volumene a lehető legminimálisabbra csökkenthető legyen, Budapest teljes körű csatornázását el kellett volna végezni. A Demszky Gábor vezette szocialista többségű, korábbi Fővárosi Közgyűlés 2003-ban tett ígérete ellenére sem 2008-ra, sem 2010-re nem valósult meg Budapest teljes körű csatornázási projektje, ennek megvalósítása érdekében 2006 es 2010 között az Európai Bizottsághoz benyújtandó pályázat előkészítéséig sem jutottak el.

A korábbi városvezetés és szocialista-szabaddemokrata többségű, a várost irányító frakciók tervei szerint komposztálót akartak létesíteni a területen, ugyanakkor a Cséry-telep kármentesítésének ügyében semmit sem tettek!

A jelenlegi városvezetés felvette az Magyar Nemzeti Vagyonkezelő Zrt-vel a kapcsolatot, és másfél esztendeje elkezdtük a Cséry-telep teljes körű kármentesítésének elvégeztetése érdekében az előkészületeket.

Úgy látszik, Horváth Csabának, Szaniszló Sándornak és Simon Gábornak nem a probléma megoldása, hanem a politikai botránykeltes a célja, a lakossági közhangulatot pánikkeltéssel befolyásolni szándékozók valójában nem mások, mint politikai maffiózók, akiknek semmi sem drága a politikai haszonszerzés érdekében, valójában nem a köz érdekében járnak el.

Összefoglalva: mit tett es tesz a jelenlegi városvezetés?

1. A Cséry-telepen engedély nélküli olajosiszap-elhelyezéséről történő bejelentést követően azonnal vizsgálatot rendelt el, 3 napon belül lefolytatott gyorsvizsgálat alapján a bejelentéstől számított negyedik napon levonta a személyi felelősség konzekvenciáit, és folytatja a további tényfeltáró vizsgálatot.
2. Pályázatot adott be az Európai Unióhoz Budapest teljes körű csatornázási projektjének támogatása érdekében. A fővárosi csatornázási projektről a kormány is döntött, kormányzati garanciát vállalt a beruházás finanszírozásában arra az esetre, hogyha az EU bármely okból mégsem támogatná a projektet. Ezzel a lakossági szennyvízszippantási tevékenység nagyságrenddel csökkenthető lesz.
3. Vizsgálja annak a lehetőségét, hogy a lakossági szennyvízszállítási közszolgáltatói tevékenységet az FTSZV Kft-től valamely víziközmű szolgáltató cégének adja át.
4. A városvezetés még az „írmagját” is ki kívánja irtani bármilyen ilyen és ehhez hasonló, engedély nélküli tevékenységnek, elkötelezett a Cséry-telep rekultivációjának kérdésében, ezért vizsgálja a Cséry-telepen jelenleg folyó tevékenység teljes beszüntetésének lehetőségét, valamint azt, hogy az FTSZV Kft. csak a telep rekultivációs feladatait lássa el a jövőben.
5. Több mint egy esztendeje tárgyal az MNV Zrt-vel, hogy a Magyar Állam vegyen részt a rekultiváció végrehajtásában. Válasz érkezett, amelyet mellékletben csatoltunk az anyaghoz. (2. sz. melléklet). 2012 májusára elkészítette az FTSZV Kft. a Cséry-telep rekultivációját előkészítő részletes tényfeltárási záródokumentációját.
6. Vizsgálja, hogy a kereskedelmi tevékenység, vagyis a veszélyes hulladékok begyűjtése, szállítása és kezelése rentábilis-e, és kell-e ezzel a feladattal foglalkozni a jövőben.
7. A bejelentés óta Ughy Attila XVIII. kerületi polgármesterrel állandó kapcsolatban együttműködik a cséry-telepi olajos iszap üggyel összefüggő problémák intézkedési tervének elkészítésében. A Fővárosi Védelmi Bizottság Ughy Attila kérésére foglalkozott a cséry-telepi ügyben a környék vezetékes ivóvizére gyakorolt hatásaival, Budapest Kormányhivatalának Népegészségügyi Szakigazgatási Szerve (korábbi ÁNTSZ) nyilatkozatot adott ki, hogy a környék ivóvízhálózata megfelelő minőségű, fogyasztásra és felhasználásra alkalmas. Az ivóvíz zárt hálózaton keresztül a csepeli és a szentendrei vízbázisokból érkezik a környék háztartásaihoz, így nem igaz, és rendkívül veszélyes Szaniszló Sándor és társai pánikkeltő riogatása. (3. sz. melléklet)

Az engedéllyel nem rendelkező, ismeretlen műszaki védelemmel bíró és rendszeres laboratóriumi ellenőrzés alatt nem álló (tehát ismeretlen vízminőségű) kutak vize azonban évtizedek óta – így most is – emberi fogyasztásra alkalmatlan.

1. Információt szerzett be a Cséry-telep talajvízminőségével kapcsolatban, amelyből kiderül, hogy a környék talajvizei az 1893-óta lerakott kommunális, közterületi és ipari hulladékok miatt szennyezett, de szerencsés módon a szakvélemények szerint ez nagy részben a telep alatt lokalizálódik, a figyelőkutakból vett minták akkreditált laboreredményeit az arra illetékes Közép-Dunavölgyi Környezetvédelmi Természetvédelmi és Vízügyi felügyelőségre rendszeresen megküldik, a hosszú évtizedek óta szennyezett talajvíz minősége drámai módon nem romlott, egyes kutakban mért adatok javulnak.
2. További részletes feltáró vizsgálatot folytat a Cséry-telepen engedély nélkül történt olajos iszap elhelyezés ügyében.
3. Vizsgálja, hogy a városüzemeltetés területén intézményesítetten többfokúvá kiépített „immunrendszer” miért nem volt képes jelezni a bejelentést megelőzően a Cséry-telepen történteket.

Budapest, 2013. október 4.

dr. György István

városüzemeltetési főpolgármester-helyettes